DA vra fonds vir Marikana-slagoffers se gesinneMmusi Maimane Mmusi Maimane, DA-leier, het gesê ŉ spesiale wetsontwerp sal in Augustus, wanneer die parlement hervat, aan Nhlanhla Nene, minister van finansies, voorgelê word. “Die DA glo dat die afhanklikes van die slagoffers wat in 2012 in Marikana doodgemaak is, finansiële vergoeding verdien. Die gesinne het ŉ kry swaar weens verlies aan inkomste … dit is ‘n beduidende tragedie vir ons demokrasie en moet as sodanig behandel word. “Die wetsontwerp maak voorsiening vir die vergoeding van die afhanklikes van slagoffers met ‘n billike, aktuariële bepaling van verlies in die hede en die toekoms,” het Maimane gesê. Pres. Jacob Zuma het verlede week die bevindings van die Farlam Kommissie van Ondersoek bekend gemaak, amper drie jaar nadat 44 mense dood is in geweld by Marikana. Volgens Maimane het Zuma die gebeure van Marikana en die verslag daaroor met ŉ gebrek aan dringendheid en deernis hanteer. Maimane het gesê hy glo oudregter Ian Farlam het ‘n deeglike ondersoek na die tragedie gedoen, maar dat meer vir die gesinne van die slagoffers gedoen moet word. “Dit is ‘n skande dat die president geen werklike stappe aangekondig het om hierdie tragedie te probeer verlig nie. Drie dae ná die vrystelling van die verslag is dit duidelik dat dit meer vrae meegebring het as wat dit antwoorde verskaf het, met geen gevoel dat geregtigheid geskied het vir diegene wat geraak word nie.” Maimane het gesê Nathi Mthethwa, voormalige minister van polisie, en Riah Phiyega, nasionale polisiekommissaris, moet verantwoordelik gehou word vir die polisie se optrede en onmiddellik afgedank word.